Diari Oficial de la Generalitat Valenciana


Sumari del DOGV 5098, del 22-09-2005 (2005/10166)

ACORD de 2 de juny de 2005, de la Comissió Territorial d'Urbanisme de València, que fa referència a la modificació puntual de les normes subsidiàries i complementàries de planejament al nucli rural de San Antonio del terme municipal de Requena.
----------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5098

Data del DOGV
:   22-09-2005

Secció del DOGV
:   III. CONVENIS I ACTES - G) ALTRES ASSUMPTES

Número del document
:   2005/10386


Data del document
:   02-06-2005

Organisme emissor
:   Conselleria de Territori i Habitatge

Tipus de document
:   Acord

Descriptors 

:   * Requena
    * pla d'urbanisme

ACORD de 2 de juny de 2005, de la Comissió Territorial d'Urbanisme de València, que fa referència a la modificació puntual de les normes subsidiàries i complementàries de planejament al nucli rural de San Antonio del terme municipal de Requena. [2005/M10253]
  
En relació amb l'expedient remés per l'Ajuntament de Requena, referit a la modificació puntual de les normes subsidiàries i complementàries de planejament en el nucli rural de San Antonio del terme municipal de Requena, cal ressaltar els següents antecedents i fonaments jurídics:
  
Antecedents
  
1. El projecte es va sotmetre a informació pública mitjançant un Acord del Ple de l'Ajuntament en sessió celebrada el dia 2 de juliol de 2004, i es van inserir edictes en el diari Levante, en el tauler d'anuncis de l'Ajuntament i en el Diari Oficial de la Generalitat Valenciana número 4.817, d'11 d'agost de 2004.
  
L'aprovació provisional de l'instrument referenciat es va acordar per majoria dels membres que componen l'Ajuntament en Ple, en sessió celebrada el dia 11 d'octubre de 2004.
  
2. El vicesecretari interventor de l'Ajuntament fa constar que durant el pertinent període d'exposició pública, no es va formular cap al·legació o suggeriment ni reclamació. En data 8 de novembre de 2004, entra en el Registre d'aquest Servei Territorial, la documentació preceptiva a fi de procedir a la seua aprovació definitiva. El passat 22 de febrer de 2005 va entrar la resta de documentació complementària.
  
3. El projecte consta d'una memòria justificativa de la modificació proposada i plànols.
  
4. L'objecte del projecte consisteix en: modificació d'alineacions als carrers d'Orient, Olleria i València. La millora, en concret, consisteix en l'ampliació de l'amplària viària al carrer d'Orient i l'eliminació d'estretiments i l'homogeneïtzació d'alineacions al carrer d'Olleria, encreuament amb el carrer de València.
  
En conseqüència, es produeix un canvi de qualificació d'un sòl urbà que afecta la destinació pública d'aquest. No s'alteren les altures màximes permeses ni la resta de paràmetres urbanístics.
  
Cap de les modificacions preteses afecta la xarxa primària o estructural d'aqueix municipi, però constitueixen evidents millores per a la xarxa viària secundària.
  
L'Ajuntament justifica la proposta en les raons següents: solucionar el problema del trànsit rodat generat en aqueixes zones, millorant amb aquest nou traçat els vials per a un millor ús per part de la població.
  
5. Durant la tramitació de l'expedient, no s'ha sol·licitat cap informe.
  
6. Requena compta amb normes subsidiàries aprovades per la Comissió Territorial d'Urbanisme, de data 26 de juliol de 1988.
  
7. La Comissió Informativa de la Comissió Territorial d'Urbanisme de València, en sessió celebrada el 26 de maig de 2005, va emetre un informe relatiu al projecte que ens ocupa, complint així el que ha preceptuat l'article 23 del Decret 201/2003, de 3 d'octubre, del Govern Valencià, pel qual s'aprova el Reglament dels Òrgans Urbanístics de la Generalitat Valenciana.
  
Fonaments jurídics
  
1. La tramitació ha sigut correcta i la documentació està completa, a l'efecte del compliment del que ha preceptuat l'article 27 i 28.2 de la Llei 6/1994, de 15 de novembre, de la Generalitat Valenciana, reguladora de l'activitat urbanística (en endavant LRAU).
  
2. El projecte justifica l'ampliació dels vials públics en la dita zona del terme municipal de Requena (c/ Orient i c/ Olleria cantó c/ València) per la millora del trànsit rodat que comporta.
  
La modificació es considera correcta des del punt de vista de les exigències de la política urbanística i territorial de la Generalitat, com es recull en l'article 40 de la LRAU, en el present cas l'interés públic queda prou justificat. No s'aprecia obstacle legal per a atorgar l'aprovació autonòmica.
  
3. La Comissió Territorial d'Urbanisme, a proposta del director general de Planificació i Ordenació Territorial, és l'òrgan competent per a emetre dictamen resolutori sobre l'aprovació definitiva de les modificacions de normes subsidiàries de municipis de menys de 50.000 habitants, de conformitat amb el que disposen els articles 55.1 i 39, per remissió de la disposició transitòria setena, de la Llei Reguladora de l'Activitat Urbanística, en relació amb l'article 10.a), per remissió del Decret 201/2003, de 3 d'octubre, del Govern Valencià, pel qual s'aprova el Reglament dels Òrgans Urbanístics de la Generalitat Valenciana.
  
A la vista de tot el que antecedeix, la Comissió Territorial d'Urbanisme, en sessió celebrada el 2 de juny de 2005 acorda:
  
Aprovar definitivament la modificació puntual proposada per l'Ajuntament de Requena, que consisteix en l'ampliació de vials als carrers d'Orient i Olleria cantó amb el carrer de València.
  
Contra el present acord, que no posa fi a la via administrativa, es pot interposar recurs d'alçada davant de la secretària autonòmica de Territori i Medi Ambient, segons disposa l'article 74.3.c) de la Llei 5/1983, de 30 de desembre, de Govern Valencià, i article 55 del títol IX del Decret 81/2003, de 27 de juny, del Consell de la Generalitat, que estableix l'estructura orgànica de les conselleries de l'administració de la Generalitat, en el termini d'un mes comptador a partir del dia següent a la data de recepció de la present notificació.
  
Tot això sense perjudici que puga exercir qualsevol altre recurs o acció que s'estime oportú.
  
Fet que se certifica amb anterioritat a l'aprovació de l'acta corresponent i a reserva dels termes necessaris que es deriven d'aquesta, conforme ho autoritza l'article 27-5 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú (LRJAP-PAC).
  
València, 2 de juny de 2005.- El secretari de la Comissió Territorial d'Urbanisme: Álvaro Aleixandre Ortí.